
Bertók Béla püspöki és egyházszervezői munkássága

Dolgozatom témája, mint ahogyan a cím is mutatja, Bertók Béla püspök, egyházszervezői és egyházvezetői munkássága. Azért választottam ezt a témát, mert úgy vélem, sokat lehet tanulni Bertók Bélától abban, hogyan is kell egy, az anyaország határain túlra, kissebségbe szorult magyar református egyház életét szervezni, irányítani alkalmazkodva a körülményekhez, és ami a legfőbb, céltudatosan és a jövőbe tekintve építkezni. A kutatásom célja tehát az, hogy bemutassam az ő szervező munkáját és azt a koncepciót, amire ő felfűzte a sokoldalú munkásságát.
Bertók Béla életével egyetlen terjedelmesebb vagy jelentősebb tanulmány sem foglalkozik. Így kutatásom csak ezzel az egyháztörténeti korral általánosságban foglalkozó monográfiákra és tanulmányokra valamint levéltári forrásokra, jegyzőkönyvekre és a kor újságainak, folyóiratainak cikkeire hagyatkoztam.
A dolgozatom elején először is a történelmi és egyháztörténelmi előzményeket mutatom be. Ezt követően rátérek magának Bertók Béla életének a rövid bemutatására. Ezt követi a Kárpátaljai Református Egyházkerület megalakulásának leírása, amelyben a kezdettől fogva tevékeny, majd a folyamat végéhez közeledve vezető szerepet vállalt. Ezt követően térek rá munkásságának két fő területére, amelyet az egyház belső megújítása érdekében végezett, tehát a belmisszióra és az azzal kapcsolatos és azt segíteni hivatott sajtómisszióra. Majd röviden foglalkozom Bertók és az állam, valamint az ő és az összegyház kapcsolatával. A dolgozatot a kutatás eredményeinek összegzése zárja. Mely közül a legfontosabb röviden az, hogy Bertók Béla tisztán látta maga előtt a célt és a helyzet kilátástalansága soha nem csüggesztette el. Ő mert nagyot álmodni, és nem elégedett meg az egyházi állapotok helyreállításával, hanem alkalmazkodva a körülményekhez, a jövőbe tekintve az egyház belső megújítását tűzte ki célul, amelynek érdekében igyekezett minden eszközt mozgósítani és biztosítani úgy, hogy azt egy rendszerbe fogta össze.



